Rain Eensaar

Rain Eensaar (sündinud 24. novembril 1974 Lemmatsis) on eesti orienteeruja, rogainija ja seiklussportlane, kolmekordne maailmameister rogainis.

Haridus
Ta on lõpetanud 1993. aastal Miina Härma nimelise Tartu 2. KeskkooliEesti spordi biograafiline leksikon. Eensaar, Rain ja 1996. aastal Tartu Ülikooli sotsiaalteaduskonna avaliku halduse erialal, kaitses bakalaureusetöö "Tööpuudus ja tööturupoliitika Eesti majanduse näitel" ja sai bakalaureusekraadi. Täiendanud end 1997–1998 Eesti Diplomaatide Koolis rahvusvaheliste suhete alal, 1999 Sussexi Ülikoolis Euroopa õpingute alal ning 1999–2000 Johns Hopkinsi Ülikoolis rahvusvaheliste suhete ja rahvusvahelise majanduse alalLinked in. Rain Eensaar

Töö
Töötanud aastatel 1996–1999 Riigikogu kantseleis õiguskomisjoni konsultandina ja 2000–2004 Sihtasutuse Eesti Geenikeskus projektijuhina. 

2006. aastast on ta OÜ Tarkvaralabor juhatuse liige.

pisi|Rain Eensaar, 2009
Sporditulemused
Rain Eensaar harrastas aastatel 1981–1995 Andres Põhjala juhendamisel judot. Judos tuli ta 1994. aastal Eesti juunioride (kuni 20-aastaste) meistriks kuni 65 kg kaalukategoorias. Eesti täiskasvanute meistrivõistlustel judos on ta võitnud 3 pronksi (1992 ja 1993 kuni 60 kg kaalukategoorias, 1995 kuni 65 kg kaalukategoorias). 

Aastast 1986 on ta tegelenud orienteerumisega, peamiselt orienteerumisjooksuga, aastatel 2002–2007 kuulus orienteerumisjooksus Eesti koondisse. Orienteerumisjooksus on ta aastatel 2001–2009 tulnud neli korda Eesti meistriks (2005 – pikal rajal, 2006 – tavarajal ja öisel tavarajal ning 2008 – teateorienteerumises Kaitsejõudude Spordiklubi võistkonna koosseisus), lisaks võitnud Eesti meistrivõistlustelt 1 hõbeda ja 4 pronksi. 2006. aastal võitis ta laskeorienteerumise maailmameistrivõistlustel Eesti teatevõistkonna koosseisus pronksi (koos Armo Hiie ja Janek Lauteriga).

Rogainis on ta tulnud kolm korda maailmameistriks. 2012. aasta rogaini MMil Tšehhi Maagimäestikus võitis ta koos venna Silver Eensaarega meeskondade arvestuses kulla.Vennad Silver ja Rain Eensaar tulid rogaini maailmameistriteks. Delfi Sport 02.09.2012 2013. aasta rogaini MMil Venemaal Pihkva oblastis kaitsesid Rain ja Silver Eensaar edukalt tiitlit.Vennad Silver ja Rain Eensaar kaitsesid edukalt MM-tiitlit sport.err.ee 27.07.2013 2014. aasta rogaini MMil USAs Lõuna-Dakota osariigis Black Hillsi mäestikus tuli ta kolmandat korda maailmameistriks, seekord oli meeskonnakaaslaseks lisaks Silver Eensaarele ka Timmo Tammemäe ning esmakordselt tuldi meeskondade arvestuses rogaini maailmameistriks kolmeliikmelise võistkonnaga.Eesti rogaini meeskond tuli kolmandat aastat järjest maailmameistriks sport.err.ee 28.08.2014 2015. aasta rogaini MMil Soomes Kiilopääl võitis ta koos Silver Eensaarega hõbeda. 2023. aasta rogaini MMil USA-s võitis ta koos Ain Fjodoroviga pronksi.

Rogaini Euroopa meistrivõistlustel on ta meeskondade arvestuses koos Silver Eensaarega võitnud 2011. aastal kuldmedali ning 2009., 2014. ja 2016. aastal hõbemedali. 2023. aastal võitis ta rogaini EM-il segavõistkondade arvestuses kulla koos Reeda Tuula-Fjodoroviga.

Alates 2006. aastast on ta harrastanud seiklussporti (adventure racing). On Eesti rahvusvaheliselt edukaima seiklusspordi võistkonna Estonian ACE Adventure asutajaliige. Koos võistkonnaga on osalenud ja finišeerinud seiklusspordi maailmameistrivõistluste ekspeditsioonidel Tasmaanias (2011), Brasiilias Pantanali märgalal (2015, 5. koht), Austraalias Uus-Lõuna-Walesis (2016 9. koht), USAs Wyomingis (2017 6. koht) ja Réunioni saarel (2018 5. koht). 2021. aastal Hispaanias Galicias võitis Estonian ACE Adventure koosseisus (Silver Eensaar, Rain Eensaar, Timmo Tammemäe, Reeda Tuula-Fjodorov) seiklusspordi maailmameistrivõistlustel hõbemedali. 

Seiklusspordi Euroopa meistrivõistlustel 2013. aastal Poolas võitis ta pronksmedali ACE Adventure/Ebike.lv võistkonna koosseisus (Silver Eensaar, Rain Eensaar, Andris Ansabergs, Šárka Svobodná), 2014. aastal Türgis hõbeda Estonian ACE Adventure Teami koosseisus (Silver Eensaar, Rain Eensaar, Timmo Tammemäe, Šárka Svobodná) ja 2018. aastal Hispaanias Kataloonias tuli Estonian ACE Adventure Teami koosseisus (Silver Eensaar, Rain Eensaar, Timmo Tammemäe, Reeda Tuula-Fjodorov) seiklusspordi Euroopa meistriks. 2021. aastal Taanis tuli Team World Peace koosseisus (Silver Eensaar, Rain Eensaar, Lars Bukkehave (DEN), Thea Otte Andersen (DEN)) seiklusspordi Euroopa meistriks. 

Seiklusspordi maailma karikasarja osavõistlusel (AR World Series) saavutatud auhinnalised kohad ACE Adventure Teami võistkonna koosseisus (Silver Eensaar, Rain Eensaar, Mariann Sulg, Timmo Tammemäe, Reeda Tuula-Fjodorov): 2015. aastal Svaasimaal Expedition Africa 2. koht; 2017. aastal Hiinas Xinjiangis Xtrail Altay Expeditionil 3. koht; 2017. aastal Hispaanias Galicias Raid Gallaecia 3. koht; 2018. ja 2021 aastal Rootsis, Ahvenamaal ja Soomes Nordic Islands Adventure Race'il 2. koht.

Tunnustus
 2012 Eesti Orienteerumisliidu aasta tegija

Viited

Välislingid
 WorldofO Athlete profile: Rain Eensaar

Kategooria: Eesti orienteerujad
Kategooria:Miina Härma Gümnaasiumi vilistlased
Kategooria:Eesti Üliõpilaste Seltsi liikmed
Kategooria: Sündinud 1974